title: Delegovaná smernica Komisie (EÚ) 2022/1326 z 18. marca 2022, ktorou sa mení príloha k rámcovému rozhodnutiu Rady 2004/757/SVV, pokiaľ ide o zahrnutie nových psychoaktívnych látok do vymedzenia pojmu drogy

text:
                  29.7.2022

                  SK

                  Úradný vestník Európskej únie

                  L 200/148

         DELEGOVANÁ SMERNICA KOMISIE (EÚ) 2022/1326
         z 18. marca 2022,
         ktorou sa mení príloha k rámcovému rozhodnutiu Rady 2004/757/SVV, pokiaľ ide o zahrnutie nových psychoaktívnych látok do vymedzenia pojmu drogy
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rámcové rozhodnutie Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami (1), a najmä na jeho články 1a a 8a,
         keďže:

                     (1)

                     Vedecký výbor Európskeho monitorovacieho centra pre drogy a drogovú závislosť (EMCDDA, centrum), ktorý bol 18 a 19 novembra 2021 rozšírený podľa postupu stanoveného v článku 5c ods. 4 nariadenia Európskeho parlamentu a Rady (ES) č. 1920/2006 (2), vypracoval v súlade s článkom 5c uvedeného nariadenia správy o posúdení rizika nových psychoaktívnych látok 2-(metylamino)-1-(3-metylfenyl)propán-1-ón (3-metylmetkatinón, 3-MMC) a 1-(3-chlórfenyl)-2-(metylamino)propán-1-ón (3-chlórmetkatinón, 3-CMC). Centrum predložilo správy o posúdení rizika Komisii a členským štátom 25. novembra 2021.

                     (2)

                     Látky 3-MMC a 3-CMC sú syntetické katinóny so psychostimulačnými účinkami. Ide o deriváty katinónu blízko príbuzné metkatinónu (efedrónu) a mefedrónu (4-metylmetkatinónu; 4-MMC) a metkatinónu a 4-chlórmetkatinónu (4-CMC; klefedrónu) s podobnými psychostimulačnými účinkami. Katinón, metkatinón, mefedrón a 4-CMC podliehajú kontrole podľa Dohovoru Organizácie Spojených národov o psychotropných látkach z roku 1971.

                     (3)

                     Látka 3-MMC je dostupná v Európskej únii minimálne od roku 2012 a bola zistená v 23 členských štátoch. Zdá sa, že po tom, čo v rokoch 2016 až 2018 poklesol počet zaistení tejto látky v Európe, sa 3-MMC opäť objavila, pričom v roku 2020 došlo k zaisteniu asi 740 kilogramov tejto látky vo forme prášku a v roku 2021 pokračoval jej dovoz, distribúcia a užívanie a došlo k jednému rozsiahlemu zaisteniu o niečo viac ako 120 kilogramov prášku na vonkajšej hranici Únie.

                     (4)

                     Z informácií získaných pri zaisteniach a z odobratých vzoriek vyplýva, že látka 3-MMC sa zvyčajne vyskytuje na trhu s drogami vo forme prášku. Boli hlásené aj iné fyzikálne formy, ako sú tablety a kapsuly, ale v oveľa menšej miere. Príležitostne sa objavila aj vo forme tekutiny alebo ako rastlinný materiál či impregnovaný papier (tzv. blotter) obsahujúci 3-MMC.

                     (5)

                     Päť členských štátov nahlásilo celkovo 27 úmrtí s potvrdeným vystavením látke 3-MMC. Štyri členské štáty ďalej informovali o 14 akútnych otravách bez smrteľných následkov s potvrdeným vystavením látke 3-MMC.

                     (6)

                     Látka 3-CMC je dostupná v Európskej únii minimálne od roku 2014 a bola zistená v 23 členských štátoch. V rokoch 2020 a 2021 bolo zaistených približne 2 500 kilogramov 3-CMC vo forme prášku, čo predstavuje viac ako 90 % celkového množstva tejto látky zaisteného vo forme prášku od začiatku monitorovania 3-CMC v Európe.

                     (7)

                     Z informácií získaných pri zaisteniach a z odobratých vzoriek vyplýva, že látka 3-CMC sa zvyčajne vyskytuje na trhu s drogami vo forme prášku. Boli hlásené aj iné fyzikálne formy, ako sú tablety a kapsuly, ale v oveľa menšej miere. Príležitostne sa objavila aj vo forme tekutiny alebo ako rastlinný materiál či impregnovaný papier (tzv. blotter) obsahujúci 3-CMC.

                     (8)

                     Dva členské štáty nahlásili celkovo 10 úmrtí s potvrdeným vystavením látke 3-CMC. Jeden členský štát ďalej informoval o jednej akútnej otrave bez smrteľných následkov s potvrdeným vystavením látke 3-CMC.

                     (9)

                     Z dostupných informácií vyplýva, že zatiaľ čo 3-MMC a 3-CMC sú zvyčajne predávané a vyhľadávané ako plnohodnotné stimulujúce drogy, aspoň čiastočne sa zdá, že tieto látky sa vyrábajú, dovážajú, distribuujú, predávajú a užívajú ako „legálna“ náhrada kontrolovaných stimulantov vrátane amfetamínu, kokaínu a MDMA. Navyše ich možno pri predaji vydávať za iné drogy.

                     (10)

                     Existuje len málo informácií o tom, že by bola do výroby, nelegálneho obchodu a distribúcie látok 3-MMC a 3-CMC v rámci Únie zapojená organizovaná zločinecká skupina. Existujú však informácie, ktoré naznačujú, že v súvislosti s oboma látkami dochádza k trestným činom, ako je nezákonný obchod, nedovolená výroba a ponuka.

                     (11)

                     Z dostupných informácií vyplýva, že látky 3-MMC a 3-CMC sú vyrábané chemickými spoločnosťami mimo Únie a dovážané do Únie v priemyselnom meradle. Z obmedzených informácií okrem toho vyplýva, že časť výroby sa uskutočnila v nelegálnych laboratóriách v Európe.

                     (12)

                     Látky 3-MMC a 3-CMC nemajú v Únii a zdá sa, že ani inde vo svete, uznávané využitie na účely humánnej alebo veterinárnej medicíny. Nič nenasvedčuje tomu, že by sa tieto látky dali použiť na akékoľvek iné účely než ako analytický referenčný štandard a vo vedeckom výskume.

                     (13)

                     Zdravotné a spoločenské riziká spojené s látkami 3-MMC a 3-CMC sú pravdepodobne sčasti podobné rizikám, ktoré predstavujú iné blízko príbuzné syntetické katinóny a psychostimulanty, ktoré podliehajú medzinárodnej kontrole. Dostupné dôkazy a informácie o zdravotných a spoločenských rizikách, ktoré tieto látky predstavujú, poskytujú dostatočný dôvod na zahrnutie 3-MMC a 3-CMC do vymedzenia pojmu drogy. Zo správ o hodnotení rizika však vyplýva, že mnohé z otázok spojených s látkami 3-MMC a 3-CMC, ktoré vyplývajú z nedostatku údajov o rizikách pre zdravie jednotlivca, rizikách pre verejné zdravie a o spoločenských rizikách, by mohli byť zodpovedané prostredníctvom ďalšieho výskumu.

                     (14)

                     Látky 3-MMC a 3-CMC nie sú uvedené v zozname látok podliehajúcich kontrole podľa Jednotného dohovoru Organizácie Spojených národov o omamných látkach z roku 1961 zmeneného protokolom z roku 1972, ani v zozname Dohovoru Organizácie Spojených národov o psychotropných látkach z roku 1971. Zatiaľ čo látka 3-CMC ešte nebola posudzovaná v rámci systému Organizácie Spojených národov, látka 3-MMC bola v novembri 2016 predmetom hodnotiaceho preskúmania, ktoré uskutočnil odborný výbor WHO pre drogovú závislosť, avšak toto preskúmanie neviedlo k jednoznačným záverom. Výbor nedokázal dosiahnuť konsenzus a namiesto toho odložil prijatie stanoviska a požiadal sekretariát, aby na nasledujúcom zasadnutí odborného výboru zorganizoval ďalšie hodnotiace preskúmanie látky 3-MMC. Ďalšie preskúmanie odborného výboru WHO pre drogovú závislosť týkajúce sa látky 3-MMC sa ešte neuskutočnilo. Od tohto hodnotiaceho preskúmania v roku 2016 nahlásili členské štáty závažné nové informácie, z ktorých vyplýva, že látka 3-MMC môže predstavovať zdravotné a spoločenské riziká na úrovni Únie, a preto je potrebné doplniť ju do vymedzenia pojmu drogy v práve Únie.

                     (15)

                     Z informácií získaných pri zaisteniach orgánmi presadzovania práva, ku ktorým došlo v rokoch 2020 a 2021, vyplýva, že dostupnosť a potenciál šírenia látok 3-MMC a 3-CMC v rámci Únie sa v poslednom období zvýšili a že môžu byť významné. Informácie, ktoré sú k dispozícii, naznačujú, že konzumácia látok 3-MMC a 3-CMC spôsobuje poškodenie zdravia súvisiace s ich akútnou toxicitou a v prípade látky 3-MMC s možnosťou jej zneužívania alebo vzniku závislosti. Vzhľadom na nedostatok štúdií existuje neistota, pokiaľ ide o možnosť vzniku závislosti od látky 3-CMC a možnosť jej zneužitia. Táto ujma na zdraví sa považuje za život ohrozujúcu, pretože môže spôsobiť smrť alebo smrteľné zranenie, závažnú chorobu, závažnú telesnú alebo duševnú poruchu alebo šírenie chorôb vrátane prenosu vírusov prenášaných krvou, ako je hepatitída C a HIV. Tieto účinky sú porovnateľné s účinkami iných blízko príbuzných syntetických katinónov a psychostimulantov, ktoré podliehajú medzinárodnej kontrole, hoci si táto skutočnosť vyžaduje ďalšiu štúdiu.

                     (16)

                     Dostupné informácie takisto naznačujú, že konzumácia látok 3-MMC a 3-CMC by mohla predstavovať spoločenské riziká a viesť k marginalizácii a zvýšenej zraniteľnosti. Zároveň môže predstavovať rozsiahlejšie riziko pre verejnú bezpečnosť, najmä v prípade jazdy pod vplyvom týchto látok.

                     (17)

                     Pätnásť členských štátov kontroluje látku 3-MMC podľa vnútroštátnych právnych predpisov o kontrole drog, šesť členských štátov ju kontroluje podľa právnych predpisov o nových psychoaktívnych látkach a jeden členský štát ju kontroluje podľa iných právnych predpisov. Trinásť členských štátov kontroluje látku 3-CMC podľa vnútroštátnych právnych predpisov o kontrole drog, sedem členských štátov ju kontroluje podľa právnych predpisov o nových psychoaktívnych látkach a jeden členský štát ju kontroluje podľa iných právnych predpisov. Vzhľadom na to, že tieto vnútroštátne kontrolné opatrenia sú už zavedené, zahrnutie látok 3-MMC a 3-CMC do vymedzenia pojmu drogy, čím by sa tieto látky stali predmetom trestnoprávnych ustanovení o trestných činoch a sankciách, ako sú vymedzené v rámcovom rozhodnutí 2004/757/SVV, by pomohlo predísť vzniku prekážok pri cezhraničnom presadzovaní práva a justičnej spolupráci a prispelo by k ochrane pred rizikami, ktoré môže predstavovať ich dostupnosť a užívanie.

                     (18)

                     Článkom 1a rámcového rozhodnutia 2004/757/SVV sa Komisii udeľuje právomoc prijímať delegované akty, aby sa umožnila rýchla a odborná reakcia na úrovni Únie v prípade výskytu nových psychoaktívnych látok zistených a nahlásených členskými štátmi, a to tak, že sa zmení príloha k uvedenému rámcovému rozhodnutiu s cieľom zahrnúť takéto látky do vymedzenia pojmu drogy.

                     (19)

                     Keďže boli splnené podmienky a postup na uplatnenie právomocí prijať delegovaný akt, mala by sa prijať delegovaná smernica na účely zahrnutia látok 3-MMC a 3-CMC do prílohy k rámcovému rozhodnutiu 2004/757/SVV.

                     (20)

                     Írsko je viazané rámcovým rozhodnutím 2004/757/SVV zmeneným smernicou Európskeho parlamentu a Rady (EÚ) 2017/2103 (3), a preto sa zúčastňuje na prijatí a uplatňovaní tejto smernice.

                     (21)

                     Dánsko je viazané rámcovým rozhodnutím 2004/757/SVV v znení uplatniteľnom do 21. novembra 2018, ale nie je viazané smernicou (EÚ) 2017/2103. Preto sa na prijatí a uplatňovaní tejto smernice nezúčastňuje, nie je ňou viazané ani nepodlieha jej uplatňovaniu.

                     (22)

                     V súlade so spoločným politickým vyhlásením členských štátov a Komisie z 28. septembra 2011 o vysvetľujúcich dokumentoch (4) sa členské štáty zaviazali, že v odôvodnených prípadoch k svojim oznámeniam o transpozičných opatreniach pripoja jeden alebo viacero dokumentov vysvetľujúcich vzťah medzi prvkami smernice a zodpovedajúcimi časťami vnútroštátnych transpozičných nástrojov.

                     (23)

                     Rámcové rozhodnutie 2004/757/SVV by sa preto malo zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Zmena rámcového rozhodnutia 2004/757/SVV
            V prílohe k rámcovému rozhodnutiu 2004/757/SVV sa dopĺňajú tieto body 20 a 21:

                        „20.

                        2-(metylamino)-1-(3-metylfenyl)propán-1-ón (3-MMC) (*1).

                        21.

                        1-(3-chlórfenyl)-2-(metylamino)propán-1-ón (3-CMC) (*1).

            Článok 2
            Transpozícia

               1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 18. februára 2023. Znenie týchto opatrení bezodkladne oznámia Komisii.
               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze a jeho znenie upravia členské štáty.

               2.   Členské štáty oznámia Komisii znenie hlavných ustanovení vnútroštátneho práva, ktoré prijmú v oblasti pôsobnosti tejto smernice.

            Článok 3
            Nadobudnutie účinnosti
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom v súlade so zmluvami.

            V Bruseli 18. marca 2022

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 335, 11.11.2004, s. 8.

            (2)  Nariadenie Európskeho parlamentu a Rady (ES) č. 1920/2006 z 12. decembra 2006 o Európskom monitorovacom centre pre drogy a drogovú závislosť (Ú. v. EÚ L 376, 27.12.2006, s. 1).

            (3)  Smernica Európskeho parlamentu a Rady (EÚ) 2017/2103 z 15. novembra 2017, ktorou sa mení rámcové rozhodnutie Rady 2004/757/SVV s cieľom zahrnúť nové psychoaktívne látky do vymedzenia pojmu drogy a ktorou sa zrušuje rozhodnutie Rady 2005/387/SVV (Ú. v. EÚ L 305, 21.11.2017, s. 12).

            (4)  Ú. v. EÚ C 369, 17.12.2011, s. 14.


title: DELEGOVANÁ SMERNICA KOMISIE (EÚ) …/… ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku platnú pre kadmium vo svetelných emisných diódach (LED) konvertujúcich farbu na použitie v displejoch

text:
               DÔVODOVÁ SPRÁVA

               1.KONTEXT DELEGOVANÉHO AKTU

               Touto delegovanou smernicou Komisie sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ o obmedzení používania určitých nebezpečných látok v elektrických a elektronických zariadeniach (prepracované znenie)
                  1
                (ďalej len „smernica RoHS 2“), pokiaľ ide o vyňatie špecifických zariadení, ktoré obsahujú kadmium.

               Smernicou RoHS 2 sa obmedzuje používanie určitých nebezpečných látok v elektrických a elektronických zariadeniach, ako sa stanovuje v jej článku 4. Účinnosť nadobudla 21. júla 2011.

               Obmedzované látky sú uvedené v prílohe II k smernici RoHS 2; kým obmedzovanie olova, ortuti, kadmia, šesťmocného chrómu, polybrómovaných bifenylov a polybrómovaných difenyléterov už k dnešnému dňu platí, obmedzovanie bis(2-etylhexyl)-ftalátu (DEHP), benzyl-butyl-ftalátu (BBP), dibutyl-ftalátu (DBP) a diizobutyl-ftalátu (DIBP) začne platiť od 22. júla 2019. V prílohách III a IV k smernici RoHS 2 sa nachádza zoznam materiálov a komponentov elektrických a elektronických zariadení (ďalej len „EEZ“) na špecifické použitia, ktoré sú vyňaté z obmedzovania látok podľa článku 4 ods. 1 smernice RoHS 2.

               Článok 5 obsahuje ustanovenia o prispôsobení príloh III a IV vedeckému a technickému pokroku (zaradenie, predĺženie, zmena a odňatie výnimiek). Podľa článku 5 ods. 1 písm. a) sa výnimky zaradia do príloh III a IV len vtedy, ak sa tým neoslabí ochrana životného prostredia a zdravia stanovená v nariadení (ES) č. 1907/2006
                  2
                a pokiaľ je splnená ktorákoľvek z týchto podmienok: ich odstránenie alebo nahradenie zmenami dizajnu alebo materiálmi a komponentmi, ktoré si nevyžadujú žiadne materiály ani látky uvedené v prílohe II, je z vedeckého alebo technického hľadiska neuskutočniteľné, nie je zabezpečená spoľahlivosť náhrad alebo celkové negatívne vplyvy na životné prostredie, zdravie a bezpečnosť spotrebiteľov spôsobené nahradením pravdepodobne prevážia nad celkovými výhodami z nahradenia pre životné prostredie, zdravie a bezpečnosť spotrebiteľov.

               V článku 5 ods. 1 sa okrem toho stanovuje, že Európska komisia (ďalej len „Komisia“) zaradí do zoznamov v prílohách III a IV materiály a komponenty EEZ na špecifické použitia prostredníctvom jednotlivých delegovaných aktov v súlade s článkom 20. V článku 5 ods. 3 a prílohe V je stanovený postup predkladania žiadostí o udelenie, predĺženie alebo odňatie výnimky.

               2.KONZULTÁCIE PRED PRIJATÍM AKTU

               Od uverejnenia smernice RoHS 2 Komisia dostala viacero
                  3
                žiadostí od hospodárskych subjektov o udelenie nových výnimiek i obnovenie tých existujúcich v súlade s ustanoveniami článku 5 ods. 3 a prílohy V.

               Súčasná výnimka 39 v prílohe III umožňuje používať kadmium v niektorých svetelných emisných diódach (LED) konvertujúcich farbu na použitie v osvetľovacích zariadeniach a displejoch. Komponent konvertujúci farbu v LED pozostáva z kvantových bodov obsahujúcich kadmium. V decembri 2012 bola Komisii doručená žiadosť o predĺženie výnimky 39 v prílohe III a v máji 2013 s tým súvisiaca žiadosť týkajúca sa konkrétne použitia kvantových bodov obsahujúcich kadmium v displejoch. Útvary Komisie sa rozhodli obidve žiadosti posúdiť spoločne. Hoci výnimka 39 pôvodne mala vypršať 1. júla 2014, v súlade s požiadavkami smernice RoHS (článok 5 ods. 5 druhý pododsek) sa uplatňuje naďalej, až kým Komisia neprijme rozhodnutie o žiadosti o predĺženie platnosti.

               V nadväznosti na žiadosti o predĺženie v rokoch 2012 a 2013 Komisia v januári 2015 prijala delegovanú smernicu
                  4
               . Európsky parlament však proti delegovanej smernici Komisie vzniesol námietku: v uznesení
                  5
                z 20. mája 2015 opodstatnil svoju námietku predovšetkým vývojom na trhu, ku ktorému došlo od posúdenia Komisie, konkrétne vzhľadom na to, že v marci 2015 začali byť dostupné určité zariadenia s kvantovými bodmi bez obsahu kadmia, a vyzval Komisiu, aby svoje rozhodnutie prehodnotila. Preto Komisia iniciovala nové posúdenie, ako sa vyžaduje v smernici, a to s podporou externých konzultantov, pričom zrealizovala aj nové konzultácie so zainteresovanými stranami. Nové vedecké a technické posúdenie bolo dokončené v júni 2016
                  6
               . Počas stretnutia expertov 1. a 2. septembra 2016 sa uskutočnila ďalšia konzultácia s členskými štátmi a zahŕňala aj prezentácie žiadateľov a zainteresovaných strán, ktorých sa predmetná otázka najviac týka. V súlade s usmerneniami pre lepšiu právnu reguláciu bol návrh delegovaného aktu uverejnený na portáli pre lepšiu právnu reguláciu na obdobie štyroch týždňov, aby sa získala spätná väzba verejnosti. Boli doručené pripomienky, pričom sedem z desiatich bolo v prospech predĺženia platnosti výnimky pre displeje a dve boli proti. Prijali sa všetky potrebné kroky podľa článku 5 ods. 3 až 7. Všetky činnosti boli oznámené Rade aj Európskemu parlamentu.

               Kvantové body sú technológia dostupná na trhu, od ktorej sa, podobne ako od ostatných konkurenčných technológií, očakáva, že čoskoro v mnohých oblastiach nahradí staršie modely konvertujúce farbu. Z vedeckého a technického posúdenia z júna 2016 vyplynulo, že používanie kvantových bodov na báze kadmia v displejoch s vyššou výkonnosťou z hľadiska rozsahu farieb má celkovo pozitívny environmentálny vplyv vzhľadom na ich nižšiu spotrebu energie v porovnaní s alternatívami s fosfidom inditým, ktoré sú hlavnou potenciálnou náhradnou technológiou v súčasnosti dostupnou na trhu. Komisia preto usúdila, že celkové negatívne vplyvy na životné prostredie, zdravie a bezpečnosť spotrebiteľov spôsobené nahradením kadmia pri používaní kvantových bodov pravdepodobne prevážia nad celkovými výhodami z nahradenia pre životné prostredie, zdravie a bezpečnosť spotrebiteľov. Vzhľadom na článok 5 ods. 1 písm. a) tretie kritérium je preto osobitná výnimka pre používanie selenidu kademnatého na úrovni pod 0,2 μg kadmia na mm² plochy obrazovky pri displejoch v súčasnosti odôvodnená. V porovnaní s výnimkou, ktorá sa uplatňuje v súčasnosti, je táto nová výnimka reštriktívnejšia: povoľuje sa oveľa nižšia prahová hodnota, výnimka sa vzťahuje len na použitie selenidu kademnatého (anorganickej zlúčeniny skutočne používanej v danej oblasti) a použitia sú presnejšie vymedzené.

               Z posúdenia vykonaného pri príprave súčasnej delegovanej smernice zároveň vyplynulo, že použitia na báze fosfidu inditého a prípadne ďalšie rozvíjajúce sa technológie môžu vzhľadom na rýchly technologický pokrok a veľmi dynamický trh v tejto oblasti viesť k rýchlemu zlepšeniu výkonnosti displejov bez obsahu kadmia. Na základe uvedených úvah je preto odôvodnené poskytnúť iba krátkodobú výnimku, t. j. v trvaní iba dva roky od uverejnenia delegovanej smernice v Úradnom vestníku Európskej únie. Táto krátka lehota je minimálna možná pre výnimku na základe RoHS 2 vzhľadom na požiadavku článku 5 smernice RoHS 2, aby sa o predĺženie platnosti výnimky žiadalo najneskôr 18 mesiacov pred jej ukončením. Jej cieľom je aj zabrániť akýmkoľvek nepriaznivým vplyvom na inovácie, a najmä ďalší vývoj rovnocenných alternatív bez použitia kadmia.

               Pokiaľ ide o kadmium v osvetľovacích zariadeniach, hoci LED na osvetľovanie (svietidlá) s kvantovými bodmi na báze kadmia údajne vedú k zlepšeniu celkovej výkonnosti v súvisiacich osvetľovacích technológiách, zatiaľ nie sú na trhu dostupné. Preto sa doposiaľ existujúca výnimka v tomto smere v praxi neuplatňuje. Teoretické a ťažko kvantifikovateľné výhody v konkrétnych použitiach, ktoré vraj ponúkajú prototypy svietidiel na báze kadmia, nie sú dôvodom na predĺženie výnimky, pokiaľ ide o všeobecné použitia pri osvetľovaní, a to aj vzhľadom na rýchly pokrok v energetickej účinnosti svietidiel v posledných rokoch. Celkovo existujú spoľahlivé náhrady a neexistuje dostatok dôkazov umožňujúcich porovnanie vplyvov použití pri osvetľovaní na báze kadmia a existujúcich alternatív na životné prostredie, zdravie a bezpečnosť spotrebiteľov. Vzhľadom na tri kritériá uvedené v článku 5 ods. 1 písm. a) sa nepreukázalo, že výnimka je odôvodnená, pokiaľ ide o použitia pri osvetľovaní. Tie preto v delegovanej smernici zahrnuté nie sú. Napriek tomu je vždy možné predložiť žiadosť o výnimku v budúcnosti, keď budú mať žiadatelia k dispozícii informácie, aby preukázali, že osobitné použitia pri osvetľovaní na báze kadmia majú prínosy v porovnaní s inými alternatívami zdrojov svetla, a splnili tak jedno z kritérií pre výnimky podľa RoHS.

               3.PRÁVNE PRVKY DELEGOVANÉHO AKTU

               Delegovaná smernica udeľuje výnimku z obmedzení podľa článku 4 ods. 1, ktorá sa má uviesť v prílohe III k smernici 2011/65/EÚ, pokiaľ ide o kadmium v prípade špecifických použití.

               Nástrojom je delegovaná smernica, čo vyplýva zo smernice 2011/65/EÚ, ktorou sa plnia najmä relevantné požiadavky článku 5 ods. 1 písm. a) uvedenej smernice.

               Cieľom delegovanej smernice je prispieť k ochrane ľudského zdravia a životného prostredia a aproximovať príslušné ustanovenia, aby sa zabezpečilo fungovanie vnútorného trhu v oblasti elektrických a elektronických zariadení. To sa dosiahne tým, že sa v súlade s ustanoveniami a podmienkami smernice RoHS 2 a v nej stanoveným postupom na prispôsobenie príloh III a IV vedeckému a technickému pokroku umožnia špecifické použitia inak zakázaných látok.

               V súlade so zásadou proporcionality toto opatrenie neprekračuje rámec toho, čo je nevyhnutné na dosiahnutie jeho cieľa.

               Návrh nemá žiadny vplyv na rozpočet EÚ.

               DELEGOVANÁ SMERNICA KOMISIE (EÚ) …/…

               z 7. 8. 2017,

               ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku platnú pre kadmium vo svetelných emisných diódach (LED) konvertujúcich farbu na použitie v displejoch

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach
                  7
               , a najmä na jej článok 5 ods. 1 písm. a),

               keďže:

               (1)
                     V smernici 2011/65/EÚ sa od členských štátov vyžaduje zabezpečiť, aby elektrické a elektronické zariadenia uvádzané na trh neobsahovali kadmium.

               (2)
                     V bode 39 prílohy III k smernici 2011/65/EÚ sa z tohto zákazu do 1. júla 2014 vyňalo používanie kadmia vo svetelných emisných diódach (LED) konvertujúcich farbu na použitie pri osvetľovaní a v displejoch. Komisia dostala v súlade s článkom 5 ods. 5 smernice 2011/65/EÚ žiadosť o predĺženie platnosti tejto výnimky pred 1. januárom 2013.

               (3)
                     LED konvertujúce farbu s kvantovými bodmi majú preukázateľne výhody v porovnaní so skoršími technológiami, pokiaľ ide o energetickú účinnosť a farebné vlastnosti. Pri zvážení výhod a nevýhod má používanie kvantových bodov na báze kadmia v displejoch celkovo pozitívny vplyv vzhľadom na ich nižšiu spotrebu energie v porovnaní s alternatívnymi technológiami, ktoré sú v súčasnosti k dispozícii. Celkové negatívne vplyvy na životné prostredie, zdravie a bezpečnosť spotrebiteľov spôsobené nahradením kvantových bodov na báze kadmia pri použití v displejoch s kvantovými bodmi pravdepodobne prevážia nad celkovými výhodami z nahradenia pre životné prostredie, zdravie a bezpečnosť spotrebiteľov.

               (4)
                     Používanie selenidu kademnatého v polovodičových nanokryštalických kvantových bodoch na báze kadmia, ktoré spôsobujú zmenu vlnovej dĺžky, na použitie pri osvetľovaní v displejoch by sa preto malo zo zákazu vyňať na obdobie dvoch rokov od uverejnenia delegovanej smernice v Úradnom vestníku Európskej únie. Krátka platnosť výnimky pravdepodobne nebude mať negatívny vplyv na inováciu a vývoj alternatívnych riešení bez obsahu kadmia.

               (5)
                     LED s kvantovými bodmi na báze kadmia na použitie pri osvetľovaní zatiaľ nie sú dostupné na trhu a ich potenciálne výhody v porovnaní so súčasnými technológiami nie sú riadne merateľné, a tak predĺženie platnosti výnimky v prípade použití pri osvetľovaní nie je odôvodnené.

               (6)
                     Príloha III k smernici 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

               Článok 1

               Príloha III k smernici 2011/65/EÚ sa mení v súlade s prílohou k tejto smernici.

               Článok 2

               1.Členské štáty prijmú a uverejnia najneskôr do [12 mesiacov po nadobudnutí účinnosti tejto smernice] zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.

               Tieto ustanovenia uplatňujú od [12 mesiacov po nadobudnutí účinnosti tejto smernice + 1 deň].

               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 4

               Táto smernica je určená členským štátom.

               V Bruseli 7. 8. 2017

                     Za Komisiu

                     predseda
                     Jean-Claude JUNCKER

                     (1)
                  Ú. v. EÚ L 174, 1.7.2011, s. 88.

                     (2)
                  Ú. v. EÚ L 396, 30.12.2006, s. 1.

                     (3)
                  Zoznam sa nachádza tu:
                  http://ec.europa.eu/environment/waste/rohs_eee/adaptation_en.htm
                  .

                     (4)
                  C(2015) 383 final:
                  http://ec.europa.eu/transparency/regdoc/rep/3/2015/SK/3-2015-383-SK-F1-1.PDF
                  .
                  http://ec.europa.eu/transparency/regdoc/rep/3/2015/SK/3-2015-383-SK-F1-1-ANNEX-1.PDF
                  .

                     (5)

                  http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0205+0+DOC+XML+V0//SK&language=SK

                     (6)

                  http://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416553/

                     (7)
                  Ú. v. EÚ L 174, 1.7.2011, s. 88.

    ---documentbreak---

               PRÍLOHA

               k

               delegovanej smernici Komisie,

               ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku platnú pre kadmium vo svetelných emisných diódach (LED) konvertujúcich farbu na použitie v displejoch

               V prílohe III k smernici 2011/65/EÚ sa bod 39 nahrádza takto:

                        „39 a)

                        Selenid kademnatý v polovodičových nanokryštalických kvantových bodoch na báze kadmia s konverziou dlhých vĺn („downshifting“) na použitie v osvetlení v displejoch (< 0,2 µg Cd na mm2 plochy obrazovky displeja)

                        Platí pre všetky kategórie do [dva roky po uverejnení delegovanej smernice v Úradnom vestníku Európskej únie]“


title: DELEGOVANÁ SMERNICA KOMISIE (EÚ) …/… ktorou sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku platnú pre olovo v ložiskových panvách a puzdrách určitých kompresorov s chladivom

text:
               DÔVODOVÁ SPRÁVA

               1.KONTEXT DELEGOVANÉHO AKTU

               Touto vykonávacou smernicou Komisie sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ o obmedzení používania určitých nebezpečných látok v elektrických a elektronických zariadeniach (prepracované znenie)
                  1
                (ďalej len „smernica RoHS 2“), pokiaľ ide o vyňatie špecifických zariadení, ktoré obsahujú olovo.

               Smernicou RoHS 2 sa obmedzuje používanie určitých nebezpečných látok v elektrických a elektronických zariadeniach. Smernica RoHS 2 nadobudla účinnosť 21. júla 2011.

               Obmedzované látky sú uvedené v prílohe II k smernici RoHS 2. Kým obmedzovanie olova, ortuti, kadmia, šesťmocného chrómu, polybrómovaných bifenylov a polybrómovaných difenyléterov už k dnešnému dňu platí, obmedzovanie bis(2-etylhexyl)-ftalátu (DEHP), benzyl-butyl-ftalátu (BBP), dibutyl-ftalátu (DBP) a diizobutyl-ftalátu (DIBP) začne platiť od 22. júla 2019. V prílohách III a IV k smernici RoHS 2 sa nachádza zoznam materiálov a komponentov elektrických a elektronických zariadení (ďalej len „EEZ“) na špecifické použitia, ktoré sú vyňaté z obmedzovania látok podľa článku 4 ods. 1 smernice RoHS 2.

               Článok 5 obsahuje ustanovenia o prispôsobení príloh III a IV vedeckému a technickému pokroku (zaradenie, obnovenie, zmena a vypustenie výnimiek). Podľa článku 5 ods. 1 písm. a) možno výnimky zaradiť do príloh III a IV len vtedy, ak sa tým neoslabí ochrana životného prostredia a zdravia podľa nariadenia (ES) č. 1907/2006 a pokiaľ je splnená ktorákoľvek z týchto podmienok: ich odstránenie alebo nahradenie zmenami dizajnu alebo materiálmi a komponentmi, ktoré si nevyžadujú žiadne materiály ani látky uvedené v prílohe II, je z vedeckého alebo technického hľadiska neuskutočniteľné, nie je zabezpečená spoľahlivosť náhrad alebo celkové negatívne vplyvy na životné prostredie, zdravie a bezpečnosť spotrebiteľov spôsobené nahradením pravdepodobne prevážia nad celkovými výhodami z nahradenia pre životné prostredie, zdravie a bezpečnosť spotrebiteľov.

               V článku 5 ods. 1 sa okrem toho stanovuje, že Európska komisia (ďalej len „Komisia“) zaradí do zoznamov v prílohách III a IV materiály a komponenty EEZ na špecifické používanie prostredníctvom jednotlivých delegovaných aktov v súlade s článkom 20. V článku 5 ods. 3 a prílohe V je stanovený postup predkladania žiadostí o udelenie, predĺženie alebo odňatie výnimky,

               2.KONZULTÁCIE PRED PRIJATÍM AKTU

               Od uverejnenia smernice RoHS 2 Komisia na základe ustanovení článku 5 ods. 3 a prílohy V, ktorými sa zainteresovaným stranám umožňuje požiadať o výnimku z obmedzovania látok, dostala množstvo
                  2
                žiadostí o udelenie nových výnimiek a obnovenie existujúcich výnimiek.

               Komisia dostala 7. októbra 2014 žiadosť o obnovenie výnimky 9 b) prílohy III, ktorá sa týka používania olova v ložiskových panvách a puzdrách kompresorov s chladivom a deklarovaným elektrickým príkonom najviac 9 kW určených do vykurovacích, ventilačných, klimatizačných a chladiacich (HVACR) zariadení.

               V záujme vyhodnotenia žiadosti o výnimku Komisia začala štúdiu na účely vykonania potrebného technického a vedeckého posúdenia, ktorej súčasťou bola aj otvorená
                  3
                internetová konzultácia so zainteresovanými stranami
                  4
                v trvaní 8 týždňov. Tri zainteresované strany výslovne podporili obnovenie výnimky v požadovanom znení a trvaní. Vďaka prejaveným reakciám boli získané informácie o oblastiach, v ktorých sa výnimka považuje za nevyhnutnú.

               Záverečná správa týkajúca sa posúdenia žiadosti bola uverejnená
                  5
                a oznámená zainteresovaným stranám. Stránka projektu je dostupná prostredníctvom portálu Europa
                  6
               .

               Komisia následne uskutočnila konzultácie so skupinou expertov z členských štátov pre delegované akty podľa smernice RoHS 2. Navrhovaná zmena prílohy III k smernici RoHS 2 spolu so všetkými nevyhnutnými podkladmi bola rozoslaná a experti boli vyzvaní, aby sa k návrhu vyjadrili na stretnutí, ktoré sa konalo 19. apríla 2016. Skupina expertov jednohlasne podporila návrh, aby sa olovo v ložiskových panvách a puzdrách určitých kompresorov s chladivom vyňalo na obdobie 3 rokov od pôvodného dátumu uplynutia platnosti výnimky 9 b) pre relevantnú kategóriu (21. júl 2016). V súlade s usmerneniami pre lepšiu právnu reguláciu bol návrh delegovaného aktu uverejnený na portáli pre lepšiu právnu reguláciu na obdobie štyroch týždňov, aby sa získala spätná väzba verejnosti. Komisia získala tri reakcie. Všetky vyjadrili podporu prijatiu návrhu delegovaného aktu. Uskutočnili sa všetky potrebné kroky podľa článku 5 ods. 3 až 7. Všetky relevantné činnosti sa oznámili Rade a Parlamentu.

               V záverečnej správe sa poukázalo najmä na tieto technické informácie (pozri správu v poznámke pod čiarou 5):

               Olovo sa používa v ložiskách hermeticky uzavretých kompresoroch s chladiacou zmesou, aby sa predišlo úniku chladiva. Olovo znižuje trenie v ložisku tým, že pôsobí ako pevné mazivo v prípade nedostatočného mazania, ku ktorému môže dôjsť z dôvodu rozpustnosti mazacieho oleja v chladive.

               Síce už existujú aj bezolovnaté ložiská, no zatiaľ nimi nemožno spoľahlivo nahradiť olovnaté ložiská kompresorov s chladivom a deklarovaným elektrickým príkonom najviac 9 kW.

               Testovanie spoľahlivosti bezolovnatých ložísk kompresorov s chladivom a deklarovaným elektrickým príkonom najviac 9 kW ešte stále prebieha a očakáva sa, že si vyžiada ďalšie tri roky.

               Z výsledkov hodnotenia pre kategórie 1 až 7 a 10 vyplýva, že v prípade žiadosti o výnimku týkajúcu sa záznamu 9 b) v prílohe III „Olovo v ložiskových panvách a puzdrách hermetických špirálových kompresorov s chladivom a deklarovaným elektrickým príkonom najviac 9 kW ) určených do vykurovacích, ventilačných, klimatizačných a chladiacich (HVACR) zariadení“ je splnené aspoň jedno z relevantných kritérií uvedených v článku 5 ods. 1 písm. a), a obnovenie výnimky je teda opodstatnené len pri veľkých domácich spotrebičoch (t. j. pri kategórii 1 prílohy I). Keďže v prípade predmetných použití neexistujú v súčasnosti dostatočne spoľahlivé alternatívy a nie je ani pravdepodobné, že sa v najbližšom období objavia na trhu, a s prihliadnutím na typické tempo inovácií v tomto odvetví sa neočakáva, že trojročné obdobie platnosti výnimky bude mať nepriaznivý vplyv na inovácie. Pre kategórie iné ako kategórie 1 až 7 a 10 sa platnosť existujúcej výnimky stanovená v článku 5 ods. 2 nemení. Touto osobitnou výnimkou sa neoslabuje ochrana životného prostredia a zdravia stanovená v nariadení (ES) č. 1907/2006 (REACH) v súlade s článkom 5 smernice 2011/65/EÚ.

               3.PRÁVNE PRVKY DELEGOVANÉHO AKTU

               Navrhovaným právnym aktom sa udeľuje výnimka z obmedzení látok v smernici 2011/65/EÚ (smernica RoHS 2), ktorá sa týka používania olova v špecifických prípadoch.

               Navrhovaným nástrojom je delegovaná smernica, čo vyplýva zo smernice 2011/65/EÚ, a najmä jej článku 5 ods. 1 písm. a).

               Cieľom navrhovaného aktu je zabezpečiť výrobcom elektrických a elektronických zariadení právnu istotu a udržateľné podmienky na trhu tým, že sa v súlade s ustanoveniami a podmienkami smernice RoHS 2 a v nej stanoveným postupom na prispôsobenie príloh III a IV vedeckému a technickému pokroku umožnia špecifické použitia inak zakázaných látok.

               V súlade so zásadou proporcionality toto opatrenie neprekračuje rámec toho, čo je nevyhnutné na dosiahnutie jeho cieľa.

               Návrh nemá žiadny vplyv na rozpočet EÚ.

               DELEGOVANÁ SMERNICA KOMISIE (EÚ) …/…

               z 13. 3. 2017,

               ktorou sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku platnú pre olovo v ložiskových panvách a puzdrách určitých kompresorov s chladivom

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach
                  7
               , a najmä na jej článok 5 ods. 1 písm. a),

               keďže:

               (1)Smernicou 2011/65/EÚ sa zakazuje používanie olova v elektrických a elektronických zariadeniach uvádzaných na trh.

               (2)Olovo sa používa v ložiskách hermeticky uzavretých kompresoroch s chladiacou zmesou, aby sa predišlo úniku chladiva. Olovo znižuje trenie v ložisku tým, že v prípade nedostatočného mazania pôsobí ako pevné mazivo.

               (3)Síce už existujú aj bezolovnaté ložiská, no zatiaľ nimi nemožno spoľahlivo nahradiť olovnaté ložiská kompresorov s chladivom a deklarovaným elektrickým príkonom najviac 9 kW.

               (4)Olovo v ložiskových panvách a puzdrách hermetických špirálových kompresorov s chladivom a deklarovaným elektrickým príkonom najviac 9 kW určených do vykurovacích, ventilačných, klimatizačných a chladiacich (HVACR) zariadení by sa preto malo vyňať do 21. júla 2019. S prihliadnutím na inovačné cykly zariadení HVACR je nepravdepodobné, že by trvanie uvedenej výnimky malo negatívny vplyv na inováciu.

               (5)Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

               Článok 1

               Príloha III k smernici 2011/65/EÚ sa mení v súlade s prílohou k tejto smernici.

               Článok 2

               1.Členské štáty prijmú a uverejnia najneskôr do [dátum – 12 mesiacov po nadobudnutí účinnosti tejto smernice] zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.

               Tieto ustanovenia uplatňujú od [dátum – 12 mesiacov po nadobudnutí účinnosti tejto smernice].

               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 4

               Táto smernica je určená členským štátom.

               V Bruseli 13. 3. 2017

                     Za Komisiu

                     predseda
                     Jean-Claude JUNCKER

                     (1)
                  Ú. v. EÚ L 174, 1.7.2011, s. 88.

                     (2)
                  Zoznam sa nachádza tu:
                  http://ec.europa.eu/environment/waste/rohs_eee/adaptation_en.htm
                  .

                     (3)
                  Zoznam zainteresovaných strán, s ktorými prebehli konzultácie, sa pravidelne aktualizuje a spravuje; obsahuje odvetvové organizácie, výrobcov a dodávateľov, prevádzkovateľov recyklačných zariadení, spotrebiteľské organizácie, mimovládne organizácie, akademickú obec, zástupcov členských štátov atď.

                     (4)

                  Konzultačné obdobie
                  : od 24. 4. 2015 do 19. 6. 2015.

                     (5)

                     Hodnotiaca správa
                     .

                     (6)

                  http://ec.europa.eu/environment/waste/rohs_eee/adaptation_en.htm
                  .

                     (7)
                  Ú. v. EÚ L , , s. .

    ---documentbreak---

               PRÍLOHA

               k

               DELEGOVANEJ SMERNICI KOMISIE (EÚ),

               ktorou sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku platnú pre olovo v ložiskových panvách a puzdrách určitých kompresorov s chladivom

               V prílohe III sa bod 9 písm. b) nahrádza takto:

               „

                        9 b)

                        Olovo v ložiskových panvách a puzdrách kompresorov s chladivom určených do vykurovacích, ventilačných, klimatizačných a chladiacich (HVACR) zariadení

                        Týka sa kategórií 8, 9 a 11; platí do:

                        21. júla 2023 v prípade kategórie 8, diagnostické zdravotnícke pomôcky in vitro,

                        21. júla 2024 v prípade kategórie 9, priemyselné monitorovacie a kontrolné prístroje a v prípade kategórie 11,

                        21. júla 2021 v prípade ostatných podkategórií kategórií 8 a 9.

                        9 b)-(I)

                        Olovo v ložiskových panvách a puzdrách hermetických špirálových kompresorov s chladivom a deklarovaným elektrickým príkonom najviac 9 kW určených do vykurovacích, ventilačných, klimatizačných a chladiacich (HVACR) zariadení.

                        Týka sa kategórie 1; platí do 21. júla 2019.

               “


title: DELEGOVANÁ SMERNICA KOMISIE (EÚ) …/… ktorou sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku platnú pre kadmium a olovo vo filtračnom skle a v skle používanom na etalóny odrazivosti

text:
               DÔVODOVÁ SPRÁVA

               1.KONTEXT DELEGOVANÉHO AKTU

               Touto vykonávacou smernicou Komisie sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ o obmedzení používania určitých nebezpečných látok v elektrických a elektronických zariadeniach (prepracované znenie)
                  1
                (ďalej len „smernica RoHS 2“), pokiaľ ide o vyňatie špecifických zariadení, ktoré obsahujú kadmium a olovo.

               Smernicou RoHS 2 sa obmedzuje používanie určitých nebezpečných látok v elektrických a elektronických zariadeniach. Smernica RoHS 2 nadobudla účinnosť 21. júla 2011.

               Obmedzované látky sú uvedené v prílohe II k smernici RoHS 2. Kým obmedzovanie olova, ortuti, kadmia, šesťmocného chrómu, polybrómovaných bifenylov a polybrómovaných difenyléterov už k dnešnému dňu platí, obmedzovanie bis(2-etylhexyl)-ftalátu (DEHP), benzyl-butyl-ftalátu (BBP), dibutyl-ftalátu (DBP) a diizobutyl-ftalátu (DIBP) začne platiť od 22. júla 2019. V prílohách III a IV k smernici RoHS 2 sa nachádza zoznam materiálov a komponentov elektrických a elektronických zariadení (ďalej len „EEZ“) na špecifické použitia, ktoré sú vyňaté z obmedzovania látok podľa článku 4 ods. 1 smernice RoHS 2.

               Článok 5 obsahuje ustanovenia o prispôsobení príloh III a IV vedeckému a technickému pokroku (zaradenie, obnovenie, zmena a vypustenie výnimiek). Podľa článku 5 ods. 1 písm. a) možno výnimky zaradiť do príloh III a IV len vtedy, ak sa tým neoslabí ochrana životného prostredia a zdravia podľa nariadenia (ES) č. 1907/2006 a pokiaľ je splnená ktorákoľvek z týchto podmienok: ich odstránenie alebo nahradenie zmenami dizajnu alebo materiálmi a komponentmi, ktoré si nevyžadujú žiadne materiály ani látky uvedené v prílohe II, je z vedeckého alebo technického hľadiska neuskutočniteľné, nie je zabezpečená spoľahlivosť náhrad alebo celkové negatívne vplyvy na životné prostredie, zdravie a bezpečnosť spotrebiteľov spôsobené nahradením pravdepodobne prevážia nad celkovými výhodami z nahradenia pre životné prostredie, zdravie a bezpečnosť spotrebiteľov.

               V článku 5 ods. 1 sa okrem toho stanovuje, že Európska komisia (ďalej len „Komisia“) zaradí do zoznamov v prílohách III a IV materiály a komponenty EEZ na špecifické používanie prostredníctvom jednotlivých delegovaných aktov v súlade s článkom 20. V článku 5 ods. 3 a prílohe V je stanovený postup predkladania žiadostí o udelenie, predĺženie alebo odňatie výnimky,

               2.KONZULTÁCIE PRED PRIJATÍM AKTU

               Od uverejnenia smernice RoHS 2 Komisia na základe ustanovení článku 5 ods. 3 a prílohy V, ktorými sa zainteresovaným stranám umožňuje požiadať o výnimku z obmedzovania látok, dostala množstvo
                  2
                žiadostí o udelenie nových výnimiek a obnovenie existujúcich výnimiek.

               Komisia dostala 11. novembra 2014 žiadosť o obnovenie výnimky 13 b) prílohy III, ktorá sa týka používania kadmia a olova vo filtračnom skle a v skle používanom na etalóny odrazivosti.

               V záujme vyhodnotenia žiadosti o výnimku Komisia začala štúdiu na účely vykonania potrebného technického a vedeckého posúdenia, ktorej súčasťou bola aj otvorená
                  3
                internetová konzultácia so zainteresovanými stranami
                  4
                v trvaní 8 týždňov. V rámci konzultácie so zainteresovanými stranami bolo získaných päť reakcií k používaniu kadmia a olova v etalónoch odrazivosti a k súvislosti s výnimkou 39; týkali sa určitých optických použití, v prípade ktorých je výnimka 13 b) nevyhnutná (napríklad na zabezpečenie správnej diagnostiky v medicíne), ako aj trvania výnimky pre rôzne kategórie. Tri zainteresované strany podporili obnovenie výnimky v požadovanom znení a trvaní.

               Záverečná správa týkajúca sa posúdenia žiadosti bola uverejnená
                  5
                a oznámená zainteresovaným stranám. Stránka projektu je dostupná prostredníctvom portálu Europa
                  6
               .

               Komisia následne uskutočnila konzultácie so skupinou expertov z členských štátov pre delegované akty podľa smernice RoHS 2. Navrhovaná zmena prílohy III k smernici RoHS 2 spolu so všetkými nevyhnutnými podkladmi bola rozoslaná a experti boli vyzvaní, aby sa k návrhu vyjadrili na stretnutí, ktoré sa konalo 19. apríla 2016. Skupina expertov jednohlasne podporila návrh, aby sa olovo a/alebo kadmium v rôznych použitiach optického skla v kategóriách 1 až 7 a 10 vyňali na obdobie 5 rokov. V súlade s usmerneniami pre lepšiu právnu reguláciu bol návrh delegovaného aktu uverejnený na portáli pre lepšiu právnu reguláciu na obdobie štyroch týždňov, aby sa získala spätná väzba verejnosti. Komisia získala tri reakcie. Všetky vyjadrili podporu prijatiu návrhu delegovaného aktu. Uskutočnili sa všetky potrebné kroky podľa článku 5 ods. 3 až 7. Všetky relevantné činnosti sa oznámili Rade a Parlamentu.

               V záverečnej správe sa poukázalo najmä na tieto technické informácie (pozri správu v poznámke pod čiarou 5):

               Optické filtračné sklo s obsahom kadmia a/alebo olova má široké použitie v optických častiach rôznych typov elektrických a elektronických zariadení. Zatiaľ čo viacero typov optického filtračného skla obsahuje kadmium, obsah olova nie je až taký častý. Kadmium i olovo sa používajú preto, že vykazujú jedinečné optické vlastnosti, ako napríklad ostré rozhranie vo viditeľnom spektre bez ohľadu na uhol pohľadu.

               Väčšina alternatív ku sklu s obsahom kadmia a/alebo olova nevykazuje také ostré vlnové rozhranie. Interferenčné filtre majú ostré rozhranie, ale vlnová dĺžka, pri ktorej sa toto rozhranie vyskytuje, závisí od uhla pohľadu; na mnohé použitia sú teda nevhodné. Existujú síce rôzne možnosti náhrad, no žiadna z nich neposkytuje dostatočne ostré rozhranie pre všetky použitia. V tých málo prípadoch, keď sa alternatívy považujú v tomto smere za uspokojivé, sú zas predmetné materiály príliš citlivé na okolité prevádzkové podmienky (napríklad teplo alebo ultrafialové žiarenie), a teda nie sú porovnateľne spoľahlivé.

               Existujú teda alternatívy pre niektoré použitia, no ešte stále nie sú vhodné na mnoho ďalších použití, ako napríklad koloidne farbené filtračné sklo a filtračné sklo farbené iónmi.

               Hľadanie alternatív k týmto použitiam je zložité a časovo náročné; obnovenie výnimky na ďalších 5 rokov sa teda považuje v prípade kategórií 1 až 7 a 10 za opodstatnené.

               Z výsledkov hodnotenia pre kategórie 1 až 7 a 10 vyplýva, že v prípade žiadosti o výnimku týkajúcu sa záznamu 13 b) v prílohe III je splnené aspoň jedno z relevantných kritérií uvedených v článku 5 ods. 1 písm. a) v znení prílohy k tejto smernici, a obnovenie výnimky je teda opodstatnené. Keďže v prípade predmetných použití neexistujú v súčasnosti dostatočne spoľahlivé alternatívy a nie je ani pravdepodobné, že sa v najbližšom období objavia na trhu, a s prihliadnutím na typické tempo inovácií v tomto odvetví sa neočakáva, že päťročné obdobie platnosti výnimky bude mať nepriaznivý vplyv na inovácie. Pre kategórie iné ako kategórie 1 až 7 a 10 sa platnosť existujúcej výnimky stanovená v článku 5 ods. 2 nemení. Touto osobitnou výnimkou sa neoslabuje ochrana životného prostredia a zdravia ustanovená v nariadení (ES) č. 1907/2006 (REACH) v súlade s článkom 5 smernice 2011/65/EÚ.

               3.PRÁVNE PRVKY DELEGOVANÉHO AKTU

               Navrhovaným právnym aktom sa udeľuje výnimka z obmedzení látok v smernici 2011/65/EÚ, ktorá sa týka používania olova a/alebo kadmia v špecifických prípadoch.

               Navrhovaným nástrojom je delegovaná smernica, čo vyplýva zo smernice 2011/65/EÚ, a najmä jej článku 5 ods. 1 písm. a).

               Cieľom navrhovaného aktu je zabezpečiť výrobcom elektrických a elektronických zariadení právnu istotu a udržateľné podmienky na trhu tým, že sa v súlade s ustanoveniami a podmienkami smernice RoHS 2 a v nej stanoveným postupom na prispôsobenie príloh III a IV vedeckému a technickému pokroku umožnia špecifické použitia inak zakázaných látok.

               V súlade so zásadou proporcionality toto opatrenie neprekračuje rámec toho, čo je nevyhnutné na dosiahnutie jeho cieľa.

               Návrh nemá žiadny vplyv na rozpočet EÚ.

               DELEGOVANÁ SMERNICA KOMISIE (EÚ) …/…

               z 13. 3. 2017,

               ktorou sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku platnú pre kadmium a olovo vo filtračnom skle a v skle používanom na etalóny odrazivosti

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach
                  7
               , a najmä na jej článok 5 ods. 1 písm. a),

               keďže:

               (1)Smernicou 2011/65/EÚ sa zakazuje používanie olova a kadmia v elektrických a elektronických zariadeniach uvádzaných na trh.

               (2)Optické filtračné sklo s obsahom kadmia alebo olova má široké použitie v optických častiach rôznych typov elektrických a elektronických zariadení. Kadmium i olovo sa používajú preto, že vykazujú jedinečné optické vlastnosti, ako napríklad ostré rozhranie vo viditeľnom spektre bez ohľadu na uhol pohľadu.

               (3)Existujú síce rôzne možnosti náhrad, no žiadna z nich neposkytuje dostatočne ostré rozhranie pre všetky použitia. V tých málo prípadoch, keď sa alternatívy považujú v tomto smere za uspokojivé, sú zas predmetné materiály príliš citlivé na okolité prevádzkové podmienky, a teda nie sú porovnateľne spoľahlivé.

               (4)V tomto zmysle však nie sú alternatívy vhodné pre mnohé použitia, pre ktoré je hľadanie alternatív zložité a časovo náročné; 5 rokov sa teda považuje v prípade kategórií 1 až 7 a 10 za opodstatnené časové obdobie.

               (5)Používanie kadmia a/alebo olova v určitom optickom filtračnom skle by sa preto malo vyňať do 21. júla 2021 v prípade kategórií 1 až 7 a 10. S prihliadnutím na inovačné cykly predmetných elektrických a elektronických zariadení je nepravdepodobné, že by trvanie uvedenej výnimky malo negatívny vplyv na inováciu.

               (6)Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

               Článok 1

               Príloha III k smernici 2011/65/EÚ sa mení v súlade s prílohou k tejto smernici.

               Článok 2

               1.Členské štáty prijmú a uverejnia najneskôr do [dátum – 12 mesiacov po nadobudnutí účinnosti tejto smernice] zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.

               Tieto ustanovenia uplatňujú od [dátum – 12 mesiacov po nadobudnutí účinnosti tejto smernice].

               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 4

               Táto smernica je určená členským štátom.

               V Bruseli 13. 3. 2017

                     Za Komisiu

                     predseda
                     Jean-Claude JUNCKER

                     (1)
                  Ú. v. EÚ L 174, 1.7.2011, s. 88.

                     (2)
                  Zoznam sa nachádza tu:
                  http://ec.europa.eu/environment/waste/rohs_eee/adaptation_en.htm
                  .

                     (3)
                  Zoznam zainteresovaných strán, s ktorými prebehli konzultácie, sa pravidelne aktualizuje a spravuje; obsahuje odvetvové organizácie, výrobcov a dodávateľov, prevádzkovateľov recyklačných zariadení, spotrebiteľské organizácie, mimovládne organizácie, akademickú obec, zástupcov členských štátov atď.

                     (4)

                  Konzultačné obdobie
                  : od 24. 4. 2015 do 19. 6. 2015.

                     (5)

                     Hodnotiaca správa
                     .

                     (6)

                  http://ec.europa.eu/environment/waste/rohs_eee/adaptation_en.htm
                  .

                     (7)
                  Ú. v. EÚ L , , s. .

    ---documentbreak---

               PRÍLOHA

               k

               DELEGOVANEJ SMERNICI KOMISIE (EÚ),

               ktorou sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku platnú pre kadmium a olovo vo filtračnom skle a v skle používanom na etalóny odrazivosti

               V prílohe III sa bod 13 b) nahrádza takto:

               „

                        13 b)

                        Kadmium a olovo vo filtračnom skle a v skle používanom na etalóny odrazivosti

                        Týka sa kategórií 8, 9 a 11; platí do:

                        21. júla 2023 v prípade kategórie 8, diagnostické zdravotnícke pomôcky in vitro,

                        21 júla 2024 v prípade kategórie 9, priemyselné monitorovacie a kontrolné prístroje a v prípade kategórie 11,

                        21. júla 2021 v prípade iných podkategórií kategórií 8 a 9

                        13 b)-(I)

                        Olovo v typoch optického filtračného skla farbeného iónmi

                        Týka sa kategórií 1 až 7 a 10; platí do 21. júla 2021 v prípade kategórií 1 až 7 a 10

                        13 b)-(II)

                        Kadmium v typoch koloidne farbeného optického filtračného skla okrem použití, ktoré patria pod bod 39 tejto prílohy

                        13 b)-(III)

                        Kadmium a olovo v skle používanom na etalóny odrazivosti

               “